b'\n_START_ARTICLE_\nEren Derdiyok\n_START_SECTION_\nKlubska kariera\n_START_PARAGRAPH_\nSvojo prvofesionalno kariero je pri\xc4\x8del v klubu BSC Old Boys, v katerem se je od 1994 do 2004 10 let kalil kot mladinec. V prvi sezoni 2005/06 je \xc5\xbee opozoril nase, ko je na 18 tekmah dosegel 10 zadetkov. Dobre igre so razumljivo opazili pri drugem \xc5\xa1vicarskem klubu, Baslu. Leta 2006 je tako \xc5\xbee pri 18 letih prestopil v Basel. V prvi sezoni ni veliko igral in je ve\xc4\x8dino sre\xc4\x8danj sedel na rezervni klopi. Njegova druga sezona v \xc5\xa1vicarski ligi je bila neprimerno uspe\xc5\xa1nej\xc5\xa1a, saj je dobival ve\xc4\x8d prilo\xc5\xbenosti za igro in 2. marca 2008 celo dosegel svoj prvi hat-trick, na gostovanju pri Thunu. Aprila 2008 je z mo\xc5\xa1tvom osvojil prvo lovoriko, \xc5\xa1lo je za \xc5\xa1vicarski nogometni pokal Swisscom Cup._NEWLINE_29. junija 2008, v \xc4\x8dasu poletnega prestopnega roka, so se v angle\xc5\xa1kih medijih pojavila namigovanja, da naj bi bil Derdiyok v pogovorih s predstavniki angle\xc5\xa1kega prvoliga\xc5\xa1a Newcastle United.  Do prestopa vendarle ni pri\xc5\xa1lo in Derdiyok je do nadaljnjega ostal v Baslu. 27. avgusta 2008 je dosegel zmagoviti gol za zmago 2\xe2\x80\x931 proti portugalski ekipi Vit\xc3\xb3ria S.C., ki je Baslu zagotovila mesto v Ligi prvakov. Derdiyok se je nato med strelce vpisal tudi na tekmi Lige prvakov, in sicer je dosegel izena\xc4\x8dujo\xc4\x8di zadetek za kon\xc4\x8dnih 1\xe2\x80\x931 na gostovanju pri Barceloni._NEWLINE_Derdiyok je v sezoni 2008/09 nadaljeval z dobrimi predstavami v klubskem dresu ter temu dodal tudi zelo solidne igre v \xc4\x8dlanski reprezentanci.  28. maja 2009 je sledil prestop v nem\xc5\xa1ki Bayer Leverkusen, s katerim je podpisal \xc5\xa1tiriletno pogodbo. V dresu Bayerja je debitiral 31. julija 2009 na tekmi nem\xc5\xa1kega DFB pokala in se \xc5\xbee na prvi tekmi vpisal med strelce, v 67. minuti je dosegel edini gol na tekmi za zmago 1\xe2\x80\x930 proti Babelsbergu. Derdiyok sprva ni bil v prvem planu Bayerjevega stratega Juppa Heynckesa, a je po dolgotrajni po\xc5\xa1kodbi Patricka Helmesa postal standardni \xc4\x8dlan za\xc4\x8detne enajsterice. Skupaj z Grkom Theofanisom Gekasom je tvoril Bayerjev napadalni dvojec in v celotni sezoni je zbral 33 nastopov in 12 zadetkov.\n_START_SECTION_\nReprezentan\xc4\x8dna kariera\n_START_PARAGRAPH_\nV \xc4\x8dlanski reprezentanci je Derdiyok debitiral 6. februarja 2008, tedaj je na tekmi proti Angliji v igro pri\xc5\xa1el s klopi in \xc5\xbee ob svojem prvem stiku z \xc5\xbeogo zabil izena\xc4\x8dujo\xc4\x8di gol. Njegov zadetek kasneje ni bil dovolj za vsaj remi, saj je Shaun Wright-Phillips postavil kon\xc4\x8dni izid 2\xe2\x80\x931 v angle\xc5\xa1ko korist. Selektor K\xc3\xb6bi Kuhn ga je uvrstil na seznam reprezentantov za doma\xc4\x8de Evropsko prvenstvo 2008, na katerem je bil Derdiyok pri 19 letih najmlaj\xc5\xa1i igralec.  Prilo\xc5\xbenost v reprezentan\xc4\x8dnem dresu je dobival tudi po menjavi na selektorskem stol\xc4\x8dku in prihodu nem\xc5\xa1kega stratega Ottmarja Hitzfelda. Hitzfeld ga je konec maja 2010 uvrstil med potnike na Svetovno prvenstvo 2010 v JAR.'